РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/418-14

9. децембар 2014. године

Б е о г р а д

ЗАПИСНИК

11. СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ

ОДРЖАНЕ 9. ДЕЦЕМБРА 2014. ГОДИНЕ

Седница је почела у 11,05 часова.

Седници је председавао др Бранислав Блажић, председник Одбора.

Седници су присуствовали чланови Одбора: Бобан Бирманчевић, Јездимир Вучетић, Соња Влаховић, Ивана Стојиљковић, Гордана Зорић, Виолета Лутовац, Гордана Топић, Дејан Николић, Ђорђе Косановић, Иван Карић, као и Ненад Милосављевић, заменик члана Иване Динић.

Седници нису присуствовали чланови Одбора: Владимир Петковић, Адриана Анастасов, Ивана Динић, Момо Чолаковић, Нада Лазић и Шаип Камбери.

Седници су присуствовали представници Министарства пољопривреде и заштите животне средине: помоћник министра Слободан Ердељан, шеф Одсека у Одељењу за заштиту природе Љиљана Пековић, саветник у Групи за заштиту биодиверзитета и контролу сакупљања и промета заштићених врста флоре Гордана Вучинић, стручни сарадник за заштиту природе/флора (Завод за заштиту природе) Берислава Илић, шеф Одсека за одрживо коришћење рибљег фонда Душан Огњановић и Славица Стојковић, представници предузећа која се баве пословањем лековитим биљем: Радисав Бушић, власник предузећа Биље Борча д.о.о. Београд, Зоран Николић, власник предузећа Херба д.о.о. Београд, Светозар Петровић, власник предузећа Фруктус д.о.о. Бачка Паланка, представници Привредне коморе Србије: Ненад Будимировића, секретар Удружења за пољопривреду, прехрамбену индустрију, шумарство и водопривреду ПКС и Славица Стевановић, саветник у Удружењу за пољопривреду, прехрамбену индустрију, шумарство и водопривреду ПКС.

На предлог председника Одбора, једногласно је усвојен следећи:

Д н е в н и р е д :

1. Разматрање проблема који се појављују у пословању лековитим биљем;
2. Разно.

Пре преласка на разматрање утврђеног дневног реда, једногласно је усвојен Записник 10. седнице Одбора, одржане 4. децембра 2014. године.

Прва тачка дневног реда - **Разматрање проблема који се појављују у пословању лековитим биљем**

Председник Одбора др Бранислав Блажић истакао је да ће Одбор за заштиту животне средине разматрати све теме из свог делокруга рада, посебно ако неко Одбору укаже на проблем, и покушати да реши проблеме, у сарадњи са надлежним министарством.

У дискусији су учествовали: Радисав Бушић, Зоран Николић, Светозар Петровић, Љиљана Пековић, Берислава Илић, Слободан Ердељан, Гордана Вучинић, Бобан Бирманчевић, Дејан Николић, Гордана Зорић, Ђорђе Косанић, Јездимир Вучетић, Славица Стеванетић и Бранислав Блажић.

Радисав Бушић, власник предузећа Биље Борча д.о.о. Београд, указао је на проблем који предузећа имају у вези са издавањем дозвола, јер је продедура комликована и никад се не зна колико ће трајати. Навео је пример сарадње са фирмом из Европске уније, када се догодило да та фирма откаже посао, јер његово предузеће није било у могућности да, у договореном року од седам дана, испоручи лековито биље, јер није благовремено добило дозволу. Указао је на велики проблем физичке одвојености делова Министарства, које морају да обаве процедуре како би била издата дозвола, што доводи до још већег кашњења у поступку издавања дозвола. Навео је да се овим послом углавном баве породичне фирме и да послују позитивно, са најмање 50% извоза, као и да се овом делатношћу запошљавају сакупљачи лековитог биља претежно из неразвијених области наше земље. Истакао је да је, због административних процедура, овим фирмама лакше да увезу лековито биље.

Зоран Николић, власник предузећа Херба д.о.о. Београд, изнео је проблеме на које наилази већ дужи низ година:

1. кашњење објављивања конкурса за сакупљање лековитог биља

Уредбом је предвиђено да се конекурс објављује 1. марта, а ове године је објављен 7. марта а допуњен 20. марта. Због кашњења конкурса, закасило се са сакупљањем појединих врста за чије је сакупљање потребна дозвола (Јагорчевина и Сремуш).

Предложио је да конкурс буде објављен најкасније до 1. фебруара, односно до краја јануара.

2. предуге и сложене процедуре за издавање дозвола (до 30 дана је потребно да се добије обавештење по захтеву за издавање дозволе, иако је предвиђен рок од 15 дана)

Предложио је да се процедуре поједноставе. Када се добије обавештење о одобрењу контигената за сакупљање, плаћа се такса и доставља доказ о томе Министарству. Тек тада Министарство приступа издавању дозволе, што траје још седам до 10 дана. Предложио је да се омогући чиновнику Министарства са својим потписом овери дозволу или да се надлежност издавања дозволе да Заводу за заштиту природе или да се пропише да се, уколико надлежни државни орган по захтеву за издавање дозволе не поступи у прописаном року од 15 дана, сматра да је дозвола дата.

3. наплата такси

Навео је да се таксе за тражене количине морају унапред платити, да би се добила дозвола, а некада се биљна врста уопште не сакупи или се сакупи у много мањој количини од очекиване. У том случају се не врши повраћај средстава. Предложио је да се издаје дозвола без плаћања такси или да плаћање такси буде на крају месеца само за сакупљене количине. Осврнуо се и на одређивање висине таксе, која је тренутно 10 посто, сматрајући да је такса нереална и да је треба смањити на 5 посто.

4. дозвола за сакупљање није истовремено и дозвола за промет, како домаћи, тако и инострани.

Предложио је да се дозвола за сакупљање преименује у дозволу за сакупљање и промет и да се измени Уредба, како би се овом дозволом омогућио извоз сакупљене робе.

Предложио је да се укине тражење извозне дозволе из земаља у окружењу за добијање Увозне дозволе, наводећи да је у суседним државама то регулисано на други начин. Предложио је да ово питање буде регулисано као у Конвенцији CITES (код нас се односи на Линцуру и Исландски лишај), односно да се дозволе за промет биљем трааже за врсте заштићене овом конвенцијом.

5. превелики број врста се налази на листи врста за које се дозволе траже од Министарства (Лопух, Клек, Глог, Липа, Шипурак)

Предложио је да се, у сарадњи са Институтом за лековито биље, формира комисија која ће утврдити које су врсте угрожене и треба их штитити, а остале врсте треба скинути са листе врста под контролом коришћења, односно треба извршити процену ресурса.

6. доказивање порекла робе

Указао је на то да је процедура доказивања порекла робе врло сложена и треба је поједноставити (мора се доказати да је сваки килограм робе купљен у нашој земљи, односно да је роба домаћег порекла). Навео је да царински радници треба да раде свој посао и да контролишу порекло робе.

Светозар Петровић, власник предузећа Фруктус д.о.о. из Бачке Паланке, изнео је се његова фирма бави углавном производњом чајева на домаћем и страном тржишту. Истакао је да постоје нелогичности када се ради о извозу готовог производа, односно за готов производ не морају да се правдају биљне врсте које су извезене, док се ринфузно лековито биље контолише. Навео је да дозволе које се задужују, нигде се не раздужују. Оне би на царини требало да се раздуже, овером печата и да путују до одредишта земље у коју се роба извози. Навео је да је 48 дана чекао на добијање дозволе за увоз лековитог биља из Македоније, што сматра недопустивим, јер рокови морају бити испоштовани. Навео је да је у време СФРЈ, само из Републике Србије било извожено 4000 тона менте, а сада Србија извози само 300 до 400 тона менте, у време бивше Југославије се извозило око 3000-4000 тона, а данас Србија увози камилицу из Хрватске.

Љиљана Пековић, шеф Одсека у Одељењу за заштиту природе у Министарству пољопривреде и заштите животне средине, навела је да Министарство објављује конкурс у јануару месецу. Појаснила је процедуру да се од Завода за заштиту природе добијају дозвољене количине, односно контигенти и забране сакупљања појединих врста по територијалној подели, након чега Министарство за пољопривреду и заштиту животне средине прави ценовник, на основу предложених контигената, после чега од Министарства трговине добија корекцију цена. Министарство трговине је примарно када се ради о доношењу ценовника. Појаснила је да је Министарство дужно да у року од 15 дана достави обавештење по захтеву предузећа о количинама које се одобравају, о износу накнада за количине за које се врши исплата и подручјима на којима је та врста сакупља.

Ако предузеће то прихвати, уплаћује таксу. Након тога мешовита комисија, формирана на нивоу Министарства, од представника Завода који се баве проблематиком биодиверзитета и представника Министарства који се баве издавањем дозвола, одлучује о расподели контигента који је предвиђен за одређену врсту. Завод, као стручна институција, доставља Министарству мишљење у одређеном року, након чега се доставља обавештење а предузеће треба да уплати накнаду. Навела је да у Министарству имају разумевања за то што је предузећима потребно време да изврше уплату, с обзиром да су накнаде поприлично вискоке. Закључила је да, из свега наведеног, произилази да рок за издавање дозволе није 15 дана, већ је то рок да предузећа добију обавештења, односно одговоре по њиховом захтеву. Указала је на проблем који се јавља због тога што је Министарство распоређено је на више локација, истичући да је недопустиво да одељења која се баве издавањем дозвола, буду удаљења од Писарнице, без праћења експедиције. Навела је и да државни функционери, због учесталих пословних састанака и службених путовања, нису у могућности да одмах потписују дозволе. Истакла је да је предлог да се омогући чиновнику да својим потписом овери и пребаци надлежност Заводу за заштиту природе, није у складу са Законом о државној управи. Министар надлежност за потписивање дозвола може пренети само на државног секретара.

Када је у питању плаћање наканда за сакупљање унапред, навела је да је то у складу са законом. Навела је да предузетници морају да направе сами процену свог пословања. За канкаде и таксе надлежно је Министарство финансија. Истакла је да поврат средстава министарство не може да изврши, јер се средства од накнада и административних такси сливају у Буџет Републике Србије. Поврат средстава је могућ само уколико се изда потврда да је уплаћено више средстава од износа који је утврђен (на основу члана 60. Закона о буџетском систему). Навела је да дозвола за сакупљање не може бити истовремено и дозвола за извоз, јер је то дозвола која третитра унутрашњи промет. Нагласила је да је немогуће преименовати дозволу за сакупљање у комерцијалне сврхе у дозволу за извоз, јер се она односи само на унутрашњи промет, односно на сакупљање, коришћење и прометовање робе на територији Републике Србије. Истакла је да се извоз, односно увоз обавља у складу са Законом о спољнотрговинском пословању. Навела је да се, када се ради о увозу врста које су заштићене, а које су комерцијалне, да не би дошло до махинација, тражи дозвола за извоз земље из које се увози. Из тог разлога се тражи царинска исправа, јер се из ње види да се ради о количинама које су ушле у земљу, а нису шпекулативно сакупљене на територији Републике Србије, што се дешавало у пракси.

Берислава Илић, шеф Одсека за одрживо коришћење у Заводу за заштиту природе сложила се са тим се да конкурс треба да буде објављен раније. Навела је да је Завод спреман да у првој половини јануара месеца припреми контигенте и све остало што је потебно за обављање извоза. Када је у питању издавање дозволе, односно давање мишљења за које је Завод за заштиту природе надлежан, изнела је да се оно доставља у року од 5 до 7 дана (комисије су уторком и петком), јер овакви предмети иду одмах на сигнирање. Својевремено је Завод давао дозволе, па се јављао проблем са формирањем цена, које су расле сваке године. У вези са тим, предложила је да се направи састанак на коме би били представници Министарства трговине и Министарства финансија, Министарства пољопривреде и заштите животне средине. Изнела је чињеницу да је праћење врста почело још 1990. године, када је формирана једна листа, а није постојала ни уредба ни закон. Навела је да је 1999. године 81 биљна врста била заштићена. Уредба је промењена 2000. године и по њој је поступано до 2004. године, а на листи је било 129 врста. 2005. године поново је мењана и предвиђала је листу од 152 биљне врсте. Вршен је велики притисак да се са листе скину тзв. корови, па је 2009. године листа од 152 биљне врсте смањена на 94 врсте биља. Потом је 2010. године, због политичког притиска, те 94 врсте скинуте су на 78 врста,а 2011. године на 63 биљне врсте. Закључила је да се на овај начин то обесмишљава, јер се излази у сусрет економији која то не оправдава.

Слободан Ердељан, помоћник министра пољопривреде и заштите животне средине, навео је да ће проблем дислокације Министарства бити решен, да је закључком Владе одлучено да се комлетно Министарство пољопривреде и заштите животне седине смести у зграду СИВ 3, где се налази и Писарница и обрађивачи предмета. На тај начин ће бити олакшан рад Министарства. Навео је да је одређен један дан у недељи за рад и контакт са странкама. Изнео је да ће се Министарство трудити да потписи и овере дозвола буду благовремени, као и да се мора поштовати мишљење Завода. Такође, навео је да неће бити ургенција у смислу да се повећа квота предузећу и да се обради предмет који није у процедури. Обећао је да ће Министарство учинити све да исправи све проблеме и да ће се, на овај начин, увести ред.

Гордана Вучинић**,** саветник у Министарству, навела је да је Министарство имало посла са више предузећа која су покушала да врше махинације. Навела је су да предузећа, са једном сакупљачком дозволом која подразумева одређену количину, достављала ту исту дозволу разним предузећима где она превазилази ту количину, као доказ о пореклу робе. Указала је на то да нам недостаје информациони систем, између Министарства, инспекције и царине, који би убрзао поступак издавања дозвола. Нагласила је да се предмет у Министарству, уколико је документација потпуна, обради за 24, а највише 48 часова.

Председник Одбора истакао је да је потребно помоћи нашој привреди да стане на ноге, како бисмо изашли из кризе. Зато за било које административне бирократске стеге нема оправдања.

У дискусији је изнет став да је Одбор ту да помогне и да изнесе предлоге Министарству, али да на седници не треба улазити у детаље, односно проблематику између сакупљача биљака и Министарства. Истанкуто је да дозвола за промет треба да буде у исто време и дозвола за извоз, с обзиром на то промет, по Закону о спољној трговини из 2013. године, није дефинисан као само унутрашњи, већ је дефинисан како промет који може бити и извоз.

Члан Одбора Дејан Николић предложио је да Одбор донесе закључак да се делегира члан Одбора, који би заједно са представицима Министарства, био члан радне групе, која ће се бавити превазилажењем проблемима са администрацијом.

Истакнуто је да Одбор, као скупштинско тело, једино има могућност да изврши притисак на Министарство да реши овај проблем. Наглашено је да је област промета лековитим биљем врло атрактивна, и да је то ресурс који можемо најбрже искористити за развој економије. То је ресурс који се може лако организовати са мало улагања, уз већ постојаће капацитете. Истакнуто је да ову делатност треба стимулисати и да је веома важно пронаћи пласман, а нарочито пласман у извозу. Наглашено је да је неопходно задужити једну особу у Министарству, која ће се бавити издавањем дозвола, која ће пратити ток њеног кретања и да та особа уколико дође до застоја, интервенише. Указано је на то да је неопходно комуникацију имеђу Министарства и предузетника подићи на виши ниво, као и да је Министарство требало да претходно одржи састанак са представницима предузећа. У дискусији је указано на тешку економску ситуација у каквој је држава тренутно, због чега нам је свако ново радно место изузетно значајно. Указано је на потребу већег ангажовања Привредне коморе, као координатора између Министарства и сваке привредне гране.

Славица Стеванетић, саветник у Удружењу за пољопривреду ПКС, је навела да је Привредна комора као институција препознала значај области лековитог биља и с тим у вези су 2006. године, основали групацију произвођача лековитог биља. Изнела је да је да су се у више наврата у писаној форми обраћали надлежном министарству са целокупном проблематиком коју су данас произвођачи изнели, али да до пре годину и по дана нису добили ни један одговор, ни од Министарства пољопривреде, ни од Министарства за заштиту животне средине.

Бранислав Блажић, председник Одбора, навео је да ће Одбор донети закључке, не само на основу ове расправе, већ након обављеног разговора са Министарством трговине, Привредном комором Србије и Заводом за заштиту природе, у циљу решавања ових проблема. Одбор ће, заједно са Министарством, подносити предлоге за измену и допуну закона, како би направили проходност у овој области, да се она размахне, јер је од велике важности за Републику Србију. Истакао је да ће Одбор до краја године усвојити закључке и да ће бити испоштована и једна и друга страна. Циљ је да се помогне привреди.

Друга тачка дневног реда - **Разно**

Поводом ове тачке дневног реда није било предлога ни дискусије.

Седница је завршена у 13,06 часова.

СЕКРЕТАР ПРЕДСЕДНИК

Милица Башић др Бранислав Блажић